## Zakon o "Nagradi Vladimir Nazor"

### NN 27/1991 (11.6.1991.), Zakon o "Nagradi Vladimir Nazor"

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za prdvedbu Ustava Republike Hrvatske, donosim

## UKAZ

### o proglašenju Zakona o "Nagradi Vladimir Nazor"

Proglašavam Zakon o "Nagradi Vladimir Nazor", kojeg je Sabor
Republike Hrvatske donio na jednicama Vijeća udruženog rada 29. svibnja
1991, Vijeća općina i Društveno-političkog vijeća 31. svibnja 1991. godine.

Klasa: 011-01/91-01/47

Urbroj : 71-91-1

Zagreb, 3. lipnja 1891.

Predsjednik Republike Hrvatske

**dr. Franjo Tuđman, v. r.**

---

## ZAKON

### o "Nagradi Vladimir Nazor"

Članak 1.

"Nagradu Vladimir Nazor" (u daljem tekstu: Nagrada) dodjeljuje
Republika Hrvatska za najbolja umjetnička ostvarenja na području književnosti,
glazbe, filma, likovnih i primijenjenih umjetnosti, kazališne umjetnosti,
te arhitekture i urbanizma u Republici Hrvatskoj\_.

Članak 2.

Nagrada se dodjeljuje kao godišnja nagrada i kao nagrada za životno
djelo. Svake godine može se dodijeliti po jedna nagrada za životno djelo
i po jedna godišnja nagrada za svako područje navedeno u članku 1. ovoga
zakona.

Članak 3.

Godišnja nagrada dodjeljuje se umjetnicima koji su državljani Republike
Hrvatske za najbolja umjetnička ostvarenja koja su bila objavljena, izložena,
prikazana ili izvedena tijekom protekle godine, kao i grupi umjetnika za
kolektivna umjetnička ostvarenja. Nagrada za životno djelo dodjeljuje se
istaknutim umjetnicima koji su svojim stvaralaštvom obilježili vrijeme
u kojem su djelovali i čiji je stvaralački put zaokružen, a djela i ostvarenja
ostaju trajno dobro Republike Hrvatske.

Članak 4.

Nagrada se dodjeljuje u obliku posebnog priznanja i u novcu.

Članak 5.

Nagrada se dodjeljuje svake godine 19. lipnja, na dan obljetnice smrti
Vladimira Nazora.

Članak 6.

Nagradu dodjeljuje Odbor "Nagrade Vladimir Nazor" (u daljem
tekstu: Odbor), na prijedlog komisija koje osniva za pojedina područja
umjetnosti. Odbor ima 9 članova. Predsjednika i članove Odbora imenuje
Sabor Republike Hrvatske iz redova umjetnika, kulturnih i javnih djelatnika.
Predsjednika i članove Odbora imenuje se na vrijeme od dvije godine.

Članak 7.

Ministar prosvjete i kulture donosi pravilnik kojim se detaljnije uređuje
način rada Odbora i komisija, te uvjeti, kriteriji i način dodjeljivanja
Nagrade. Prijedlog pravilnika utvrđuje Odbor, po prethodno pribavljenom
mišljenju nadležnog radnog tijela Sabora Republike Hrvatske.

Članak 8.

Sredstva za dodjeljivanje Nagrade i za materijalne troškove osiguravaju
se svake godine u proračunu Republike Hrvatske. Sredstva za Nagrade vode
se na posebnom računu pri Ministarstvu prosvjete i kulture. Financijski
plan donosi Odbor uz suglasnost ministra prosvjete i kulture. Neutrošena
sredstva u jednoj godini prenose se u iduću godinu. Naredbodavac za izvršenje
financijskog plana je ministar prosvjete i kulture.

Članak 9.

Odbor može odlučiti da se izda monografija o istaknutim umjetnicima
nagrađenim Nagradom za životno djelo.

Članak 10.

Stručne i računovodstvene poslove Odbora obavlja Ministarstvo prosvjete
i kulture.

Članak 11.

Danom stupanja na snagu ovoga zakona prestaje važiti Zakon o "Nagradi
Vladimira Nazora" ("Narodne novine", br. 33/76). Članak
12. Ovaj zakon stupa na snagu osmoga dana od dana objave u "Narodnim
novinama".

Klasa : 061-06/91-01 /02

Zagreb, 31. svibnja 1991.

SABOR REPUBLIKE HRVATSKE

Predsjednik Sabora

**dr. Žarko Domljan, v. r.**

Predsjednik Vijeća udruženog rada

**Ivan Matija, v. r.**

Predsjednik Vijeća općina

**Luka Bebić, v. r.**

Predsjednik Društveno-političkog vijeća

**Ivan Vekić, v. r.**

Zakon, NN 27/1991-757